7ο ΓΥΜΝΑΣΙΟ ΙΛΙΟΥ ΣΧ. ΕΤΟΣ 2020-21

ΩΡΙΑΙΑ ΓΡΑΠΤΗ ΕΞΕΤΑΣΗ

Β΄ ΤΕΤΡΑΜΗΝΟΥ

ΣΤΟ ΜΑΘΗΜΑ ΤΗΣ ΝΕΟΕΛΛΗΝΙΚΗΣ ΓΛΩΣΣΑΣ

Γ΄ ΓΥΜΝΑΣΙΟΥ



ΚΕΙΜΕΝΟ:

*Το κείμενο που ακολουθεί δημοσιεύθηκε στο περιοδικό* ***Χημικά Χρονικά****, τόμος 64, τεύχος 2, το Φεβρουάριο του 2002 με επιλογή-επιμέλεια Π.Σίσκου και απόδοση Α. Οικονόμου.*

**Διακήρυξη των νομπελιστών για το μέλλον του κόσμου στον νέο αιώνα**

Ο μεγαλύτερος κίνδυνος για την παγκόσμια ειρήνη στα επόμενα χρόνια θα προκύψει όχι τόσο από τις παράλογες πράξεις των κρατών ή ατόμων, αλλά κυρίως από τις νόμιμες απαιτήσεις των αδικημένων του κόσμου. Η πλειοψηφία από αυτούς τους φτωχούς και στερημένους βρίσκεται σε οριακή κατάσταση και είναι αυτοί που ζουν στις περιοχές της ισημερινής ζώνης και στα ζεστά κλίματα.

Το φαινόμενο του θερμοκηπίου, που οφείλεται όχι στις δικές τους δραστηριότητες, αλλά στον τρόπο ζωής των λίγων πλουσίων, θα επηρεάσει περισσότερο τη δική τους εύθραυστη οικολογία. Η κατάστασή τους θα είναι απελπιστική και καταφανώς άδικη. Δεν αναμένεται, επομένως, να είναι ευχαριστημένοι με το να περιμένουν την ευεργεσία των πλουσίων.

Εάν, λοιπόν, επιτρέψουμε να διαδοθεί η καταστροφική δύναμη των όπλων και των εξοπλισμών σε αυτό τον ευαίσθητο ανθρώπινο τόπο, είναι ενδεχόμενο να προκαλέσουμε μια μεγάλη έκρηξη που μπορεί να αφανίσει πλούσιους και φτωχούς.

Η μόνη ελπίδα για το μέλλον του κόσμου βρίσκεται στην ανάπτυξη διεθνούς συνεργασίας και στη νομιμοποίηση της δημοκρατίας σε όλο τον κόσμο. Είναι καιρός να γυρίσουμε την πλάτη στη μονομερή αναζήτηση της ασφάλειας στον κόσμο, με την οποία επιζητούμε καταφύγια πίσω από τοίχους.

Αντιθέτως, πρέπει να επιμείνουμε στην αναζήτηση τρόπων για ενωμένη δράση ενάντια στο φαινόμενο του θερμοκηπίου και ενάντια σε έναν εξοπλισμένο κόσμο. Αυτοί οι δύο στόχοι θα αποτελέσουν βασικά συστατικά σταθερότητας, καθώς προχωρούμε σε μεγαλύτερο βαθμό κοινωνικής δικαιοσύνης, η οποία από μόνη της δίνει ελπίδα για ειρήνη.

Μερικά από τα απαραίτητα, νόμιμα εργαλεία είναι ήδη στα χέρια μας, όπως η Συνθήκη για τους Αντιβαλλιστικούς Πυραύλους (ABM), η Σύμβαση για την Αλλαγή του Κλίματος, οι Συνθήκες για τη Μείωση των Στρατηγικών Όπλων και η Σύμβαση για τη Συνολική Απαγόρευση Όπλων.

Ως πολίτες που ανησυχούμε, προτρέπουμε όλες τις κυβερνήσεις να δεσμευτούν σε αυτούς τους στόχους, οι οποίοι αποτελούν βήματα προς την αντικατάσταση του πολέμου από διεθνή και έννομη τάξη. Για να επιβιώσουμε στον κόσμο που μεταμορφώσαμε, πρέπει να μάθουμε να σκεφτόμαστε με καινούργιο τρόπο. Σήμερα το μέλλον του καθενός εξαρτάται από το καλό όλων.

ΘΕΜΑΤΑ:

**1ο θέμα (κατανόηση κειμένου, 6 μονάδες)**

Ποιοι είναι οι δύο άμεσοι στόχοι που προτείνουν οι νομπελίστες στις κυβερνήσεις να επιδιώξουν, ώστε να αποτρέψουν τους πολέμους;

**2ο θέμα (δομή και γλώσσα του κειμένου, 4 μονάδες)**

Στην τελευταία παράγραφο του κειμένου να εντοπίσεις μια περίοδο που περιέχει μια τελική πρόταση. Άλλαξε τη σειρά των προτάσεων∙ βάλε την τελική πρόταση μετά την κύρια. Πόσο διαφορετικό είναι το μήνυμα που εκπέμπεται σε κάθε περίπτωση; Γιατί νομίζεις ότι οι συγγραφείς επέλεξαν αυτή τη σειρά;

**3ο θέμα (παραγωγή λόγου, 10 μονάδες)**

Στο τέλος του κειμένου αναφέρεται ότι: «Σήμερα το μέλλον του καθενός εξαρτάται από το καλό όλων».Ποιοι **λόγοι** επιβάλλουν την εδραίωση της διαρκούς ειρήνης, τόσο σε τοπικό όσο και σε παγκόσμιο επίπεδο; Γράψε τις σκέψεις σου σ’ ένα **άρθρο** που πρόκειται να δημοσιευτεί σε σχολική εφημερίδα (περίπου 250 λέξεις).